[image: image1.jpg]



	
	РЕПУБЛИКА СРБИЈА

МИНИСТАРСТВО ПРИВРЕДЕ 

ДИРЕКЦИЈА ЗА МЕРЕ И ДРАГОЦЕНЕ МЕТАЛЕ


ПРАВИЛА О ПОСТУПКУ ЈАВНЕ НАБАВКЕ
Београд, октобар 2015. године
На основу члана 22. став 1. Закона о јавним набавкама ( „Службени гласник РСˮ, бр. 124/12  и 68/15), а у складу са Правилником о садржини акта којим се ближе уређује поступак јавне набавке унутар наручиоца („Службени гласник РСˮ, броj 83/15),  Дирекција за мере и драгоцене метале, доноси
ПРАВИЛА
О ПОСТУПКУ ЈАВНИХ НАБАВКИ 
Предмет

Члан 1.   
Овим правилима уређује се поступак јавних набавки у Дирекцији за мере и драгоцене метале (у даљем тексту: Дирекција), а нарочито начин и поступак планирања тих набавки (критеријуми, правила и начин одређивања предмета јавних набавки и процењене вредности, начин испитивања и истраживања тржишта), одговорност за планирање јавних набавки, циљеви поступка јавних набавки, начин извршења обавеза, начин обезбеђивања конкуренције, спровођење јавних набавки, као и начин праћења извршења уговора о јавној набавци. 
Овим правилима се уређује и поступак, рокови израде и доношења плана јавних набавки и измена тог плана, извршења плана јавних набавки, овлашћења и одговорност организационих јединица, односно лица која учествују у планирању, као и друга питања од значаја за планирање јавних набавки.

Овим правилима уређују се и јавне набавке на које се не примењује Закон о јавним набавкама (у даљем тексту: Закон).
Примена

Члан 2.

Ова правила примењују све унутрашње јединице у Дирекцији које су у складу са важећим актом о унутрашњем уређењу и систематизацији укључене у планирање набавки, спровођење поступака јавних набавки и извршење уговора.
Појмови

Члан 3.
Поједини изрази употребљени у овом правилнику имају следеће значење:

1) Јавном набавком сматра се прибављање добара, услуга или извођење радова, у складу са прописима којима се уређују јавне набавке;
2) Послови јавних набавки су планирање јавне набавке, израда конкурсне документације: израда аката у поступку јавне набавке, израда уговора о јавној набавци, праћење извршења јавне набавки и сви други послови који су повезани са поступком јавне набавке.

3) План јавних набавки је годишњи план јавних набавки наручиоца;   

4) Отворени поступак је поступак у којем сва заинтересована лица могу поднети понуду;
5) Јавна набавка мале вредности је набавка чија је укупна процењена вредност на годишњем нивоу у складу са Законом.
Веза са другим документима

Члан 4.

На јавне набавке у Дирекцији примењује се Процедура набавке производа и услуга (П – 10).
Циљеви 

Члан 5.

Јавне набавке се спроводе у складу са Законом, уз обезбеђење једнакости, конкуренције и заштите понуђача од било ког вида дискриминације, чиме се обезбеђује благовремено прибављање добара, услуга и радова уз најниже трошкове и у складу са објективним потребама Дирекције.

Општи циљеви ових правила су:

1) јасно и прецизно уређивање и усклађивање обављања свих послова јавних набавки, а нарочито планирања, спровођења поступка и праћења извршења уговора о јавним набавкама;

2) утврђивање обавезе писане комуникације у поступку јавне набавке и у вези са обављањем послова јавних набавки;

3) евидентирање свих радњи и аката током планирања, спровођења поступка и извршења уговора о јавним набавкама;

4) дефинисање овлашћења и одговорности у свим фазама јавних набавки;

5) дефинисање услова и начина професионализације и усавршавања запослених који обављају послове јавних набавки, са циљем правилног, ефикасног и економичног обављања послова из области јавних набавки.
Садржина плана 

Члан 6.
План јавних набавки садржи обавезне елементе прописане Законом и актом донетим на основу Закона и усаглашен је са Финансијским планом Дирекције.   
Критеријуми за планирање 
Члан 7.
Критеријуми који се примењују за планирање сваке набавке су: 


1) да ли је предмет набавке у функцији обављања делатности и у складу са планираним циљевима који су дефинисани у релевантним документима (прописи, стандарди, годишњи програми пословања, усвојене стратегије и акциони планови...);

2) да ли техничке спецификације и количине одређеног предмета набавке  одговарају стварним потребама наручиоца;

3) да ли је процењена вредност набавке одговарајућа с обзиром на циљеве набавке, а имајући у виду техничке спецификације, неопходне количине и стање на тржишту (цена и остали услови набавке);

4) да ли набавка има за последицу стварање додатних трошкова, колика је висина и каква је природа тих трошкова  и да ли је као таква исплатива;    


5) да ли постоје друга могућа решења за задовољавање исте потребе и које су предности и недостаци тих решења  у односу на постојеће; 

6) стање на залихама, односно праћење и анализа показатеља у вези са потрошњом добара (дневно, месечно, квартално, годишње и сл); 

7) прикупљање и анализа постојећих информација и база података о добављачима и закљученим уговорима;


8) праћење и поређење трошкова одржавања и коришћења постојеће опреме у односу на трошкове нове опреме, исплативост инвестиције, исплативост ремонта постојеће опреме и сл; 

9) трошкови животног циклуса предмета јавне набавке (трошак набавке, трошкови употребе и одржавања, као и трошкови одлагања након употребе);   


10) ризици и трошкови у случају неспровођења поступка набавке, као и трошкови алтернативних решења. 

Утврђивање стварних потреба
Члан 8.
Координацију поступка планирања обавља Група за стручно оперативне послове (у даљем тексту: ГСОП). ГСОП доставља свим унутрашњим јединицама Дирекције инструкције за планирање у писаној форми са дефинисаним обрасцима који треба да садрже све податке који су неопходни да би се сачинио план набавки.
Поступак планирања унутрашњих јединица Дирекције почиње утврђивањем потреба за предметима набавки које су неопходне за обављање редовних активности и које су у складу са постављеним циљевима. 

Одређивање предмета набавке и 
техничких спецификација 
Члан 9.
Предмет набавке су добра, услуге или радови који су одређени у складу са Законом и Општим речником набавки. 
Предмет набавке се одређује техничком спецификацијом на једноставан, јасан, објективан и разумљив начин. 
Начин одређивања процењене вредности 
Члан 10.
Процењена вредност набавке одређује се у складу са техничком спецификацијом утврђеног предмета набавке са утврђеним количинама, а као резултат спроведеног истраживања тржишта.
Начин испитивања и истраживања тржишта предмета набавке 

Члан 11.
Унутрашње јединице Дирекције које су исказале потребу за одређеном набавком испитују и истражују тржиште сваког појединачног предмета набавке, и то тако што испитују степен развијености тржишта, упоређују цене више потенцијалних понуђача, прате квалитет, период гаранције, начин и трошкове одржавања, рокове испоруке, постојеће прописе и стандарде, могућности на тржишту за задовољавање потреба наручиоца на другачији начин и др.  

Унутрашње јединице Дирекције испитују и истражују тржиште на неки од следећих начина: 

1) истраживањем путем интернета (ценовници понуђача, Портал јавних набавки, сајтови других наручилаца, сајтови надлежних институција за објаву релевантних информација о тржишним кретањима и сл);  

2) испитивање искустава других наручилаца;

3) примарно сакупљање података (анкете, упитници) 

4) на други погодан начин, имајући у виду сваки предмет набавке појединачно.    
Доказ о спроведеном испитивању тржишта које је извршено на објективан и систематичан начин, посебно водећи рачуна о начелу једнакости понуђача, доставља се ГСОП- у.

На основу писаних доказа ГСОП сачињава записнике о начину на који је утврђена процењена вредноста за сваки предмет набавке и записнике чува као прилог Плана јавних набавки.
Одређивање врсте поступка  
 Члан 12.
Након обједињавања набавки на нивоу Дирекције, руководилац Одсека за финансијске послове (у даљем тексту: ОФП) у сарадњи са руководиоцем ГСОП одређује врсту поступка, у складу са процењеном вредношћу предмета набавке, и у складу са другим одредбама Закона. 
ОФП, ГСОП и подносилац захтева за набавку, уколико постоји потреба, обликују јавну набавку по партијама. 
Начин одређивања периода на који се уговор о  јавној набавци закључује

Члан 13.
Унутрашње јединице Дирекције предлажу период на који треба закључити уговор о јавној набавци у складу са важећим прописима и реалним потребама, начелом економичности и ефикасности, а као резултат истраживања тржишта сваког предмета набавке. 
За уговоре код којих постоји потреба за роком важења дужим од годину дана обезбеђује се сагласност Министарства финансија, а захтев за добијање сагласности се подноси одмах након усвајања Закона о буџету Републике Србије.  
За уговоре закључене на основу оквирних споразума које је закључила Управа за заједничке послове републичких органа, обавезно је обезбедити сагласност Министарства финансија да би се уговор могао закључити за цео период важења оквирног споразума који износи  две године.

Одређивање динамике покретања поступка набавке 
Члан 14.
Динамику покретања поступака набавки одређује руководилац ОФП у сарадњи са руководиоцем ГСОП, у складу са претходно дефинисаним оквирним датумима закључења и оквирним роком трајања уговора наведених у плану јавних набавки, а имајући у виду врсту поступка јавне набавке који се спроводи за сваки предмет набавке, објективне рокове за припрему и достављање понуда, као и прописане рокове за захтев за заштиту права. 
Израда и доношење плана набавки
Члан 15.

Обавезе и овлашћења (одговорности) учесника у планирању јавних набавки су:
1) ГСОП до 1. октобра текуће године израђује и доставља инструкције за планирање свим унутрашњим јединицама Дирекције са стандардизованим обрасцима са табелама  за пријављивање потреба;
2) унутрашње јединице Дирекције утврђују и исказују потребе за предметима набавки и попуњен образац са писаним доказима о истраживању тржишта у прилогу достављају до 10. октобра текуће године на даљу надлежност помоћницима директора; 

3) помоћници директора обједињене потребе за своје секторе достављају ГСОП најкасније до 31. октобра текуће године; 
4) руководилац ГСОП обједињује исказане потребе на нивоу Дирекције и сачињава Нацрт плана јавних набавки у складу са Законом и подзаконским актима. Нацрт плана јавних набавки ГСОП доставља ОФП ради усаглашавања са финансијским планом Дирекције најкасније до 10. новембра текуће године;
5) ОФП разматра усаглашеност Нацрта плана јавних набавки са расположивим средствима из Финансијског плана Дирекције и обавештава директора Дирекције о потреби  усклађивања. 
Усаглашавање финансијског плана 
и израда плана набавки 

Члан 16.
ОФП и ГСОП уносе корекције и приступају изради Предлога плана јавних набавки који достављају директору Дирекције најкасније до 5. децембра текуће године.
Ако је директор Дирекције сагласан са Предлогом плана јавних набавки, одлуку о усвајању тог плана доноси Колегијум директора Дирекције.

ГСОП Одлуку о усвајању плана јавних набавки и  План јавних набавки уноси у апликативни софтвер који се налази на сајту Управе за јавне набавке и доставља у електронској форми у року од 10 дана од дана усвајања финансијског плана, Управи за јавне набавке и Државној ревизорској институцији.
Измене и допуне плана јавних набавки

Члан 17.

План јавних набавки се може изменити и допунити, тако да све измене буду видљиве и  образложене.  

Измене и допуне плана јавних набавки врше се на основу Одлуке о измени плана јавних набавки.

 Измене и допуне плана јавних набавки ГСОП уноси у апликативни софтвер на сајту Управе за јавне набавке, на начин прописан Законом и подзаконским актом, у року од десет дана од дана доношења. 
Циљеви поступка јавне набавке

Члан 18.
У поступку јавне набавке остварују се циљеви поступка јавне набавке који се односе на: 

1) целисходност и оправданост јавне набавке – прибављање добара, услуга или радова одговарајућег квалитета и потребних количина, за задовољавање стварних потреба на ефикасан, економичан и ефективан начин; 

2) економично и ефикасно трошење јавних средстава – принцип „вредност за новац“, односно прибављање добара, услуга или радова одговарајућег квалитета по најповољнијој цени; 

3) транспарентно трошење јавних средстава; 

4) обезбеђивање конкуренције и једнакост свих понуђача у поступку јавне набавке;

5) заштита животне средине и обезбеђивање енергетске ефикасности; 

6) благовремено и ефикасно спровођење поступка јавне набавке за потребе несметаног одвијања процеса рада. 

Комуникација у пословима јавних набавки

Члан 19.
Достављање, пријем, кретање и евидентирање понуда, пријава и других писмена у вези са поступком јавне набавке и обављањем послова јавних набавки, обавља се преко писарнице, у којој се пошта прима, заводи и доставља ГСОП.
Пријем понуда

Члан 20. 
Примљене понуде у поступку јавне набавке, као и измене и допуне понуде, заводе се у деловодник у тренутку пријема у Дирекцију и на свакој понуди, односно измени или допуни понуде, назначава се датум и тачно време пријема. 
Уколико је понуђач понуду донео лично у просторије Дирекције, запослени задужен за пријем поште издаје понуђачу потврду о пријему понуде на прописаном обрасцу, а један примерак потписане потврде доставља ГСОП која је одлаже у предмет. 
Уколико запослени у писарници утврди неправилности приликом пријема понуде (нпр. понуда није означена као понуда па је отворена, достављена је отворена или оштећена коверта и сл), дужан је да о томе сачини белешку и достави је ГСОП, односно председнику комисије за јавну набавку.    
Примљене понуде из писарнице се предају запосленом на пословима јавних набавки који их чува у затвореним ковертама до отварања понуда.

Унутрашња јединица Дирекције у којој се обављају послови писарнице и ГСОП, као и сви запослени који су имали увид у податке о достављеним понудама, дужни су да чувају као пословну тајну имена заинтересованих лица, понуђача као и податке о поднетим понудама, односно пријавама, до отварања понуда, односно пријава. 
Потписивање

Члан 21.

Сва акта у поступку јавне набавке потписује директор Дирекције, а парафира руководилац унутрашње јединице Дирекције и запослени на радном месту за послове јавних набавки, изузев аката које у складу са одредбама Закона потписују чланови комисије за јавну набавку. 

Захтев за набавку 

Члан 22. 

ГСОП обавештава задужене извршиоце путем електронске поште да је потребно да припреме и поднесу Захтев за набавку у року од седам дана од дана пријема те поште. Образац Захтева за набавку налази се на серверу Дирекције и саставни је део Процедуре за набавку производа и услуга (Образац П–10–З-1) у складу са интегрисаним системом квалитета.
Уз захтев из става 1. овог члана подноси се и Спецификација на Образцу П–10–З-3. У оквиру Спецификације наводе се техничке карактеристике предмета набавке, квалитет, количина и опис добара, радова или услуга, начин обезбеђивања гаранције квалитета, технички прописи и стандарди који се примењују, рок извршења, место извршења или испоруке, критеријум за избор најповољније понуде, методологија за доделу пондера за сваки елеменат критеријума, уколико је критеријум економски најповољнија понуда, евентуалне додатне услуге и слично, одржавање, гарантни рок, тако да се не постављају дискриминаторски услови.  
Захтев за мишљење за преговарачки поступак

Члан 23. 

Уколико сматра да су испуњени Законом прописани услови за покретање преговарачког поступка без објављивања позива за подношење понуда, ГСОП упућује Управи за јавне набавке захтев за добијање мишљења о основаности примене преговарачког поступка, о чему обавештава подносиоца захтева. 

Образац за поношење Захтева за мишљење налази се на сајту Управе за јавне набавке.

Провера садржине захтева за јавну набавку

Члан 24. 
По пријему захтева за набавку ГСОП је дужна да провери да ли исти садржи све утврђене елементе, а нарочито да ли је јавна набавка предвиђена Планом набавки за текућу годину и унесе процењену вредност из плана набавки.
Уколико поднети захтев садржи недостатке, односно не садржи све потребне елементе, исти се без одлагања враћа подносиоцу захтева на исправку и допуну. 
Уколико поднети захтев садржи све неопходне елементе, захтев се доставља на одобрење директору Дирекције. 

Поступања по одобреном захтеву за набавку
Члан 25.

На основу одобреног захтева за набавку, ГСОП без одлагања припрема Одлуку о покретању поступка јавне набавке и Решење о образовању комисије за јавну набавку, који садрже све потребне елементе прописане Законом. 

Одлуку и решење из става 1. овог члана парафирају руководилац ГСОП и запослени на радном месту за послове јавних набавки достављају на потпис са директору Дирекције.
Комисија за јавну набавку
Члан 26. 

Комисија за јавну набавку (у даљем тексту: Комисија) има најмање три члана од којих је један запослени на радном месту за послове јавних набавки, као и две замене. 

За чланове Комисије именују се лица која имају одговарајуће стручно образовање из области из које је предмет јавне набавке. 

У Комисију се не могу именовати лица која могу бити у сукобу интереса за предмет јавне набавке.

Након доношења решења о образовању Комисије, чланови Комисије потписују изјаву којом потврђују да у предметној јавној набавци нису у сукобу интереса.
У Комисију за јавну набавку мале вредности именују запослени на радном месту за послове јавних набавки, као и запослени које има одговарајуће стручно образовање из области која је предмет јавне набавке. 
Начин пружања стручне помоћи комисији 

Члан 27. 

Све унутрашње јединице дужне су да у оквиру своје надлежности пруже стручну помоћ Комисији.
У случају потребе за стручном помоћи, Комисија се писаним путем обраћа надлежној унутрашњој јединици.

Унутрашња јединица од које је затражена стручна помоћ, дужна је да писаним путем одговори на захтев Комисије, у року који одреди комисија. 

Израда конкурсне документације 
Члан 28.
Општи део конкурсне документације израђује се у ГСОП а у сарадњи са члановима Комисије.
Модел уговора припрема ГСОП у сарадњи са Одељењем за правне и опште послове ( у даљем тексту: ОПОП) а на основу елемената понуде и спецификације која је саставни део конкурсне документације.
Комисија је дужна да спроведе све радње потребне за реализацију јавне набавке. 
Додатне информације 
Члан 29. 


Додатне информације или појашњења и потребне измене и допуне конкурсне документације, сачињава Комисија на начин како је то прописано Законом.

Објављивање огласа
Члан 30. 

Објављивање огласа о јавној набавци, конкурсне документације и других аката у поступку јавне набавке врши ГСОП  на Порталу Управе за јавне набавке и на интернет страници Дирекције www.dmdm@gov.rs.
Отварање понуда
Члан 31. 
На поступак отварања понуда примењују се прописи којима се уређују јавне набавке. 
Начин поступања у фази стручне оцене понуда 
Члан 32.
Након отварања понуда Комисија врши стручну оцену понуда у складу са Законом и сачињава Извештај о стручној оцени понуда. Председник Комисије одговоран је за преглед и оцену техничке спецификације и документације, достављених узорака и сл, док је запослени на радном месту за послове јавних набавки задужен за оцену обавезних елемената конкурсне документације.
         Извештај о стручној оцени понуда потписују чланови Комисије.

Доношење одлуке о додели уговора
Члан 33.
На основу Извештаја о стручној оцени понуда, Комисија припрема Одлуку о додели уговора и/или Одлуку о обустави поступка јавне набавке
Одлуке из става 1. овог члана парафирају запослени на радном месту за послове јавних набавки, председник Комисије и руководилац ГСОП и те одлуке се достављају на потпис директору Дирекције. 
Потписане одлуке из става 1. овог члана објављују се у складу са Законом. 
Рокови за подношење захтева за заштиту права почињу да теку од дана пријема одлука из става 1. овог члана од стране понуђача.
Поступање у случају подношења захтева за заштиту права 

Члан 34. 

Комисија поступа по пријему захтева за заштиту права у складу са Законом , а све приговоре на поступак спровођења предметне јавне набавке прима и координира њихово решавање ОПОП. 

Начин поступања у току закључивања уговора

Члан 35. 
По истеку рока за подношење захтева за заштиту права након доношења одлуке о додели уговора и/или обустави поступка, односно ако у року предвиђеним Законом није поднет захтев за заштиту права или је захтев за заштиту права одбачен или одбијен, ГСОП сачињава уговор, а према моделу уговора из конкурсне документације.

Уколико је за предметну набавку пристигла само једна понуда, може се одмах приступити закључивању уговора. 
Уговор парафира лице запослени на радном месту за послове јавних набавки и начелник ОПОП и доставља на потпис директору Дирекције у року не дужем од пет радних дана. 

Након потписивања уговора од стране понуђача ГСОП примерак уговора оставља у предмету, примерак уз комплетну фотокопирану документацију доставља ОФП на реализацију и један примерак доставља у архиву.
Обавештење о закљученом уговору објављује се у складу са Законом.
Начин праћења извршења уговора о јавној набавци     
Члан 36.   

Пријем добара, услуга и радова врши се комисијски. Комисију за пријем  предмета јавне набавке решењем именује директор Дирекције, а  решење припрема ОПОП.
Правила за потписивање докумената о 

извршеном пријему 
Члан 37. 

Комисија за пријем предмета јавне набавке сачињава записник о квантитативном и квалитативном пријему добара, услуга или радова, чиме се потврђује пријем  одређене  количине  и  тражене  врсте  добара, услуга или радова, као и  пријем  неопходне  документације (уговор, отпремница,  улазни  рачун  и  сл.). 
За набавке на које се Закон не примењује не формира се комисија, а записник о пријему предмета набавке потписује руководилац ГСОП, односно руководилац унутрашње јединице за чије потребе је набавка спроведена. 

Записници из ст. 1. и 2. овог члана израђују се на обрасцу П-10-З-2.
Поступање у случају рекламација 
Члан 38. 

Када Комисија за пријем утврди предмет јавне набавке није испоручен у складу са уговором о јавној набавци сачињава и потписује записник о рекламацији у коме наводи у чему испорука није у складу са уговореним. 

Записник о рекламацији доставља ГСОП, која даље поступа поводом рекламације у вези са извршењем уговора.   
Поступање по записнику о рекламацији уређује се уговором о јавној набавци, законом којим се уређују облигациони односи и другим прописима који уређују ову област. 
Уколико се не поступи у складу са ставом 2. овог члана ГСОП у сарадњи са ОПОП проверава испуњеност услова за реализацију уговореног средства финансијског обезбеђења за отклањање грешака у гарантном року и уколико су за то испуњени услови, обавештава ОФП, који реализује средства финансијског обезбеђења за отклањање грешака у гарантном року.

Исправу о реализованом средству финансијског обезбеђења ГСОП без одлагања доставља Управи за јавне набавке. 
Правила пријема и оверавања рачуна и других докумената за плаћање 
Члан 39. 
Рачун за испоручена добра, пружене услуге или изведене радове (у даљем тексту. Рачун) и друга документа за плаћање примају се у складу са општим актима и истог дана достављају ОФП.
После пријема Рачуна, ОФП контролише постојање обавезних података на Рачуну који су прописани законом, а код увоза добара и комплетност документације о  извршеном увозу, као и уговорене рокове и услове плаћања. 

Ако Рачун не садржи све податке прописане законом или ако документација о  извршеном увозу није комплетна, ОФП враћа рачун издаваоцу Рачуна.

Након  извршене  контроле и комплетирања пратеће документaције за плаћање, ОФП Рачун обрађује и доставља на плаћање. 
Поступање у вези са достављањем доказа негативне референце 
Члан 40. 
Све унутрашње јединице Дирекције обавештавају ГСОП о постојању доказа за негативне референце. 

ГСОП без одлагања доставља Управи за јавне набавке исправу о реализованом средству обезбеђења испуњења обавеза у поступку јавне набавке или испуњења уговорних обавеза, као и друге доказе за негативне референце. 
Извештај о извршењу уговора
Члан 41. 
ОФП, сачињава извештај о извршењу уговора, који нарочито садржи: 

1) опис тока извршења уговора;

2) укупну реализовану вредност уговора; 

3) уочене проблеме током извршења уговора; 

4) евентуалне предлоге за побољшање. 

Извештај о свим уговорима реализованим у једном тромесечју ОФП доставља ГСОП најкасније до петог дана по истеку тромесечја.   
Одговорност за планирање

Члан 42.
За планирање јавних набавки одговорни су: ГСОП, ОФП и руководиоци унутрашњих јединица у Дирекцији.
Извештаји

Члан 43.
Након извршења сваког уговора о јавној набавци ГСОП уноси податке о извршењу плана у апликативни софтвер, а на основу информације добијене од ОФП.

ГСОП припрема кварталне извештаје о јавним набавкама које преко софтвера Управе за јавне набавке доставља Управи за јавне набавке и Државној ревизорској институцији  у роковима одређеним Законом. Писани  примерак кварталног извештаја о јавним набавкама који је потписао директор Дирекције чува се у ГСОП.
ГСОП до 15. марта текуће године сачињава Годишњи извештај о извршењу Плана јавних набавки за претходну годину, као и Анализу и препоруке за унапређење система планирања у наредном периоду 
Извештај  и анализу из става 3. овог члана потписује директор Дирекције.

Извештај и анализу из става 3. овог члана ГСОП доставља Управи за јавне набавке и Државној ревизорској институцији у електронској форми, најкасније до 31. марта текуће за претходну годину.
ГСОП води евиденцију свих закључених уговора о јавним набавкама и евиденцију добављача, у писаној и/или електронској форми.
За достављање доказа негативне референце за неиспуњавање обавеза у поступку јавне набавке Управи за јавне набавке одговорна је ГСОП.
Начин обезбеђивања конкуренције 

Члан 44.
Конкуренција у свим поступцима јавне набавке обезбеђује се у складу са Законом, уз обавезу примене начела транспарентности.  
У поступку јавне набавке неопходно је одредити услове за учешће у поступку, техничке спецификације и критеријуме за доделу уговора на начин који обезбеђује учешће што већег броја понуђача и који не ствара дискриминацију међу понуђачима. 

До сазнања о потенцијалним понуђачима који могу да изврше предмет јавне набавке, долази се истраживањем тржишта на начин одређен у делу планирања набавки.  
Позиве за подношење понуда за све врсте поступака као и конкурсну документацију ГСОП објављује на Порталу Управе за јавне набавке и на интернет страници Дирекције.

Начин евидентирања свих радњи и аката и чување документације 
Члан 45.
ГСОП евидентира све радње и акте током планирања, спровођења поступка и извршења јавне набавке, и за сваку појединачну набавку формира регистратор на коме је означен број и назив предметне набавке, а који садржи све акте о спроведеном поступку набавке. 
Након извршења уговора о јавној набавци или коначности одлуке о обустави поступка из ГСОП документација се  пребацује у архиву Дирекције  која је дужна да чува сву документацију везану за јавне набавке у складу са прописима који уређују област документарне грађе и архива, најмање десет година од истека уговореног рока за извршење појединачног уговора о јавној набавци, односно пет година од доношења одлуке о обустави поступка.
Набавке на које се Закон не примењује




          Члан 46.
За спровођење набавки на које се Закон не примењује неопходно је обезбедити конкурентност и транспарентност. 

Поступак се покреће Захтевом за набавку (Образац П–10–З-1) који садржи спецификацију предмета набавке, уз који се достављају позиви упућени понуђачима који могу испунити предметну набавку.
Цео предмет се доставља директору Дирекције на сагласност. Након добијања сагласности од изабраног понуђача тражи се профактура/фактура. По извршеној набавци сачињава се  Записник о пријему (Образац П–10–З-2) који се доставља ОФП. 
   Контрола јавних набавки
Члан 47. 
Контрола јавних набавки врши се у свим фазама поступака јавних набавки. 
Поступак набавки контролише се путем интерних и екстерних провера најмање једном годишње, у складу са интегрисаним системом квалитета. 
Усавршавање запослених који обављају послове јавних набавки 
Члан 48. 
Дирекција ће омогућити континуирано стручно усавршавање запослених који обављају послове јавних набавки. 

Програм усавршавања сачиниће ОПОП.
Ступање на снагу правила

Члан 49.

Ова правила ступају на снагу даном потписивања.

                                                                                                         Д И Р Е К Т О Р
                                                                                                       мр Вида Живковић

Број: 393-1/0-01-3839/1

У Београду, 8. октобра 2015. године                                                                    

